b'\n_START_ARTICLE_\nGrb Ob\xc4\x8dine Brezovica\n_START_PARAGRAPH_\nGrb Ob\xc4\x8dine Brezovica je upodobljen na \xc5\xa1\xc4\x8ditu, ki ima srebrno podlago. \xc5\xa0\xc4\x8dit, deljen s trnasto delitvijo ima \xc4\x8drno dno. Izza srednjega trna raste na sredini navpi\xc4\x8dno proti vrhu \xc5\xa1\xc4\x8dita breza. Srebrno deblo, okra\xc5\xa1eno z izmeni\xc4\x8dnim nizom osemnajstih horizontalnih, klinasto upodobljenih \xc4\x8drnih lis je simetri\xc4\x8dno glede na vertikalo. Iz debla raste v desno in levo po en niz po\xc5\xa1evno vise\xc4\x8dih brezovih vej tako, da imata spodnji in zgornji par vej po en list na svojem koncu, vmesni trije pari vej imajo po en list sredi in po enega na koncu veje. Tako so upodobljeni \xc5\xa1tirje vertikalni nizi listov, od katerih imata torej niza ob deblu po pet, niza ob straneh pa po tri liste._NEWLINE_Iz zunanjega trna nad \xc4\x8drnim dnom \xc5\xa1\xc4\x8dita raste simetri\xc4\x8dno navzven po en mo\xc4\x8dvirski tulipan, ki ima \xc4\x8drno steblo in po en zelen sabljast list, ki je upognjen proti brezovemu deblu. Cvetova tulipanov sta rde\xc4\x8de barve, obrnjena pa sta proti tlom pod zunanjim listom drugega para vej._NEWLINE_Zlati trak, ki ga nosi \xc5\xa1\xc4\x8dit na svojih zunanjih robovih, lahko slu\xc5\xbei le kot grbovni okras.'